CELEX: 32021D2313
Language: ro
Date: 2021-12-22 00:00:00
Title: Decizia (UE) 2021/2313 a Comisiei din 22 decembrie 2021 privind scutirea de taxe la import și exonerarea de TVA la importuri, acordate pentru mărfurile necesare pentru combaterea efectelor epidemiei de COVID-19 în cursul anului 2022 [notificată cu numărul C(2021) 9852] (Numai textele în limbile bulgară, croată, cehă, daneză, engleză, estonă, finlandeză, franceză, germană, greacă, italiană, letonă, malteză, maghiară, neerlandeză, polonă, portugheză, română, slovenă, spaniolă și suedeză sunt autentice)

28.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 464/11
               
            
         DECIZIA (UE) 2021/2313 A COMISIEI
         din 22 decembrie 2021
         privind scutirea de taxe la import și exonerarea de TVA la importuri, acordate pentru mărfurile necesare pentru combaterea efectelor epidemiei de COVID-19 în cursul anului 2022
         
            
               [notificată cu numărul C(2021) 9852]
            
         
         (Numai textele în limbile bulgară, croată, cehă, daneză, engleză, estonă, finlandeză, franceză, germană, greacă, italiană, letonă, malteză, maghiară, neerlandeză, polonă, portugheză, română, slovenă, spaniolă și suedeză sunt autentice)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/132/CE a Consiliului din 19 octombrie 2009 de stabilire a domeniului de aplicare a articolului 143 literele (b) și (c) din Directiva 2006/112/CE în ceea ce privește scutirea de la taxa pe valoarea adăugată a anumitor importuri finale de bunuri (1), în special articolul 53 primul paragraf,
         având în vedere Regulamentul (CE) nr. 1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale (2), în special articolul 76 primul paragraf,
         întrucât:
         
                     (1)
                  
                  
                     Decizia (UE) 2020/491 a Comisiei (3) acordă scutiri de taxe la import și exonerare de TVA la importurile de mărfuri necesare pentru combaterea efectelor epidemiei de COVID-19 până la 31 decembrie 2021.
                  
               
                     (2)
                  
                  
                     La 8 noiembrie 2021, Comisia a consultat statele membre cu privire la necesitatea unei prelungiri și, în urma acestei consultări, au fost primite solicitări de prelungire a aplicării măsurii de scutire de taxe la import și de exonerare de la plata TVA la mărfurile importate din partea Austriei, Belgiei, Croației, Greciei, Ungariei, Letoniei, Poloniei, Portugaliei, României, Sloveniei și Spaniei la 12 noiembrie 2021, din partea Irlandei la 16 noiembrie 2021, din partea Bulgariei, Finlandei, Germaniei, Italiei, Maltei, Țărilor de Jos și Suediei la 17 noiembrie 2021, din partea Estoniei la 18 noiembrie 2021, din partea Danemarcei și Luxemburgului la 19 noiembrie 2021 și din partea Cehiei la 23 noiembrie 2021 (denumite în continuare „statele membre solicitante”).
                  
               
                     (3)
                  
                  
                     Importurile efectuate de statele membre solicitante în temeiul Deciziei (UE) 2020/491 au permis organizațiilor de stat sau organizațiilor aprobate de către autoritățile competente din statele membre să aibă acces la medicamentele, la echipamentele medicale și la echipamentele individuale de protecție necesare pentru care există un deficit. Statisticile comerciale pentru astfel de mărfuri indică faptul că importurile aferente sunt în scădere, dar rămân semnificative și fluctuante ca urmare a cererii de mărfuri necesare pentru combaterea pandemiei de COVID-19. În pofida vaccinării în curs în toate statele membre și a unei serii de măsuri luate pentru a preveni răspândirea virusului, numărul infecțiilor cu COVID-19 din statele membre prezintă încă riscuri pentru sănătatea publică. Deoarece statele membre solicitante continuă să raporteze penurii de mărfuri necesare combaterii pandemiei de COVID-19, este oportun să se acorde o scutire de taxe la import aplicabile mărfurilor importate în scopurile descrise la articolul 74 din Regulamentul (CE) nr. 1186/2009 și o exonerare de la plata TVA aplicabilă mărfurilor importate în scopurile descrise la articolul 51 din Directiva 2009/132/CE.
                  
               
                     (4)
                  
                  
                     Statele membre solicitante trebuie să informeze Comisia cu privire la natura și cantitățile diferitelor mărfuri admise cu scutire de taxe la import și de TVA în vederea combaterii efectelor pandemiei de COVID-19, cu privire la organizațiile pe care le-au autorizat pentru distribuirea sau punerea la dispoziție a acestor mărfuri și cu privire la măsurile luate pentru a împiedica utilizarea mărfurilor în alte scopuri decât pentru combaterea efectelor acestei epidemii. Statele membre solicitante ar trebui să se asigure că astfel de scutiri de taxe vamale și de TVA sunt aplicate corect în conformitate cu legislația vamală și cu legislația în materie de TVA și pentru a preveni orice fraudă, evaziune, eludare sau abuz.
                  
               
                     (5)
                  
                  
                     Luând în considerare provocările extreme cu care se confruntă statele membre solicitante, scutirea de taxe la import și exonerarea de TVA trebuie să fie acordate pentru importurile efectuate începând cu 1 ianuarie 2022. Scutirea trebuie să rămână în vigoare până la 30 iunie 2022.
                  
               
                     (6)
                  
                  
                     La 3 decembrie 2021, statele membre au fost consultate în conformitate cu articolul 76 alineatul (1) din Regulamentul (CE) nr. 1186/2009 și cu articolul 53 alineatul (1) din Directiva 2009/132/CE,
                  
               ADOPTĂ PREZENTA DECIZIE:
         
            Articolul 1
            
               (1)   Mărfurile sunt admise în regim de scutire de taxe la import, în sensul articolului 2 alineatul (1) litera (a) din Regulamentul (CE) nr. 1186/2009, și sunt exonerate de la plata taxei pe valoarea adăugată (TVA) în cazul importurilor definite la articolul 2 alineatul (1) litera (a) din Directiva 2009/132/CE atunci când sunt îndeplinite următoarele condiții:
               
                           (a)
                        
                        
                           mărfurile sunt destinate uneia dintre următoarele utilizări:
                           
                                       (i)
                                    
                                    
                                       distribuirea gratuită de către organismele și organizațiile menționate la litera (c) către persoanele contaminate sau cu risc de a fi contaminate cu COVID-19 sau implicate în combaterea epidemiei de COVID-19;
                                    
                                 
                                       (ii)
                                    
                                    
                                       punerea, în mod gratuit, la dispoziția persoanelor contaminate sau cu risc de a fi contaminate cu COVID-19 sau implicate în combaterea epidemiei de COVID-19, mărfurile rămânând în proprietatea organismelor și organizațiilor menționate la litera (c);
                                    
                                 
                     
                           (b)
                        
                        
                           mărfurile îndeplinesc cerințele prevăzute la articolele 75, 78, 79 și 80 din Regulamentul (CE) nr. 1186/2009 și la articolele 52, 55, 56 și 57 din Directiva 2009/132/CE;
                        
                     
                           (c)
                        
                        
                           mărfurile sunt importate pentru a fi puse în liberă circulație de către sau în numele unor organizații de stat, inclusiv organisme de stat, organisme publice și alte organisme de drept public sau de către sau în numele unor organizații aprobate de autoritățile competente din statele membre.
                        
                     
            
               (2)   De asemenea, mărfurile sunt admise cu scutire de taxe la import, în sensul articolului 2 alineatul (1) litera (a) din Regulamentul (CE) nr. 1186/2009, și sunt exonerate de TVA în cazul importurilor definite la articolul 2 alineatul (1) litera (a) din Directiva 2009/132/CE atunci când sunt importate pentru a fi puse în liberă circulație de către sau în numele unor organizații de ajutor umanitar în caz de dezastru în vederea satisfacerii necesităților acestora pe perioada în care oferă ajutor în caz de dezastru persoanelor contaminate sau cu risc de a fi contaminate cu COVID-19 sau implicate în combaterea pandemiei de COVID-19.
            
         
         
            Articolul 2
            Statele membre comunică lunar Comisiei informații privind natura și cantitățile diferitelor mărfuri admise cu scutire de taxe la import și de TVA în temeiul articolului 1, în a cincisprezecea zi a lunii următoare lunii de raportare.
            Până la 31 octombrie 2022, Comisiei îi sunt comunicate de către statele membre următoarele informații:
            
                        (a)
                     
                     
                        o listă a organizațiilor aprobate de autoritățile competente din statele membre, menționate la articolul 1 alineatul (1) litera (c);
                     
                  
                        (b)
                     
                     
                        informații consolidate cu privire la natura și cantitățile diferitelor mărfuri admise cu scutire de taxe la import și de TVA în temeiul articolului 1;
                     
                  
                        (c)
                     
                     
                        măsurile luate pentru a asigura respectarea articolelor 78, 79 și 80 din Regulamentul (CE) nr. 1186/2009 și a articolelor 55, 56 și 57 din Directiva 2009/132/CE în ceea ce privește mărfurile care intră în domeniul de aplicare al prezentei decizii.
                     
                  
         
            Articolul 3
            Articolul 1 se aplică importurilor efectuate în Austria, Belgia, Bulgaria, Croația, Cehia, Danemarca, Estonia, Finlanda, Grecia, Germania, Ungaria, Irlanda, Italia, Letonia, Luxemburg, Malta, Țările de Jos, Polonia, Portugalia, România, Slovenia, Spania și Suedia de la 1 ianuarie 2022 până la 30 iunie 2022.
         
         
            Articolul 4
            Prezenta decizie se adresează Regatului Belgiei, Republicii Bulgaria, Republicii Cehe, Regatului Danemarcei, Republicii Federale Germania, Republicii Estonia, Irlandei, Republicii Elene, Regatului Spaniei, Republicii Croația, Republicii Italiene, Republicii Letonia, Marelui Ducat al Luxemburgului, Ungariei, Republicii Malta, Regatului Țărilor de Jos, Republicii Austria, Republicii Polone, Republicii Portugheze, României, Republicii Slovenia, Republicii Finlanda și Regatului Suediei.
            Se aplică de la 1 ianuarie 2022.
         
         
            Adoptată la Bruxelles, 22 decembrie 2021.
            
               
                  Pentru Comisie
               
               Paolo GENTILONI
               
                  Membru al Comisiei
               
            
         
         
            (1)  JO L 292, 10.11.2009, p. 5.
         
            (2)  JO L 324, 10.12.2009, p. 23.
         
            (3)  Decizia (UE) 2020/491 a Comisiei din 3 aprilie 2020 privind scutirea de taxe la import și exonerarea de TVA la importuri, acordate pentru mărfurile necesare pentru combaterea efectelor epidemiei de COVID-19 în cursul anului 2020 (JO L 103, 3.4.2020, p. 1).